**Pranešimas žiniasklaidai
2025 m. birželio 11 d.**

**Šeštoji verslo centro „Hero“ finansavimui skirta obligacijų emisijos dalis viršijo lūkesčius – šįkart dvigubai**

**Naujo verslo centro „Hero“ statyboms finansuoti skirta šeštoji obligacijų emisijos dalis viršijo lūkesčius. Penktosios dalies planas buvo viršytas pusantro karto, o šeštoji emisijos dalis vietoje planuotų 5 mln. eurų pritraukė dvigubai daugiau – virš 10 mln. Rudenį duris atversiančio verslo centro statyboms rinkoje iš viso jau pasiskolinta virš 50 mln. eurų.**

„Nuo pat pirmosios viešos obligacijų emisijos dalies išleidimo stebėjome aktyvų susidomėjimą investuotojų, įvertinusių perspektyvų, centriniame sostinės verslo rajone kylantį išskirtinį projektą. Likus vos keliems mėnesiams iki „Hero“ atidarymo, investuotojai ir toliau aktyviai naudojasi galimybe prisidėti prie sėkmingai įgyvendinamo verslo centro projekto“, – sako bendrovės „Realco“ vadovas Julius Dovidonis.

Su „Realco“ susijusios UAB „Sostinės bokštai“ platinta šeštoji obligacijų emisijos dalis buvo siūloma privatiems ir instituciniams Lietuvos, Latvijos bei Estijos investuotojams su 7,12 proc. pajamingumu. Vertybinių popierių trukmė – iki 12 mėn., o įsipareigojimų vykdymo garantu yra įkeista žemė su statiniais. Galutinė obligacijų išpirkimo data – 2026 m. gegužės 18 d.

Šeštąją emisijos dalį, kaip ir ankstesnes, platino Estijos investicinės bankininkystės bendrovė „Redgate Capital“, investicijų valdymo bendrovė „Evernord“ ir „Artea“ bankas. Nuo praėjusių metų rugpjūčio 9 d. „Hero“ obligacijos yra viešai kotiruojamos ir biržoje: Nasdaq Vilnius vertybinių popierių birža jas įtraukė į prekybą Nasdaq Baltijos „First North“ rinkoje. Todėl „Hero“ obligacijas rinkos kaina galima parduoti ir nesulaukus galutinio jų išpirkimo termino.

Šeštąją obligacijų emisijos dalį vėl aktyviausiai pirko lietuviai – jų buvo daugiau nei 300, bendrai investavę 9 mln. eurų. Beveik milijono eurų sulaukta iš 31 Latvijos investuotojo, dar 106 tūkst. eurų – iš 16-os Estijos investuotojų.

Per keturias viešas obligacijų emisijos dalis prie „Hero“ projekto jau prisidėjo beveik 1400 investuotojų. Daugiausiai jų, virš 1100, yra iš Lietuvos – drauge jie investavo beveik 46 mln. eurų. Beveik 170 Estijos investuotojų prisidėjo maždaug 2,6 mln. eurų, dar beveik 2,4 mln. eurų sulaukta iš 107 Latvijos investuotojų.

**Atidarymas – jau rudenį**

Iš viso į „Hero“ šiuo metu jau investuota 77 mln. eurų, o bendros planuojamos investicijos turėtų siekti apie 112 mln. eurų. A++ energinio naudingumo klasės, 31,6 tūkst. kv. m. ploto verslo centras „Hero“ bus atidarytas šių metų rugsėjį.

Artėjant verslo centro atidarymui gausėja ir jame įsikursiančių nuomininkų gretos. Šiuo metu sutartys jau yra pasirašytos su viena iš integruotų teisės paslaugų lyderių Lietuvoje, Latvijoje ir Estijoje „COBALT“, vienu didžiausių logistikos nekilnojamojo turto vystytojų Baltijos šalyse „Sirin Development“, tarptautine audito, mokesčių ir verslo konsultacijų bendrove „PwC“, „Sapiegos klinika“, ankstyvojo ugdymo mokykla „Eureka“, grožio salonu „Leana“, odontologijos-implantologijos klinika, dviem restoranais, kavine ir kitomis įvairias paslaugas teikiančiomis įmonėmis.

Vilniaus centriniame verslo rajone kylantis „Hero“ statomas laikantis aukščiausių tvarumo ir darbo aplinkos standartų. Projektas siekia gauti „Breeam Excellent“ ir „WELL Gold“ sertifikatus, o pastate bus įdiegtos modernios inžinerinės sistemos ir kruopščiai apgalvoti architektūriniai bei dizaino sprendimai, padėsiantys sukurti unikalią, komfortišką darbo aplinką.

*„Realco“ – viena didžiausių nekilnojamojo turto (NT) plėtros bendrovių Lietuvoje. Daugiau nei 19 metų rinkoje veikianti bendrovė plėtoja gyvenamosios, visuomeninės ir komercinės paskirties projektus, kurie išsiskiria aukšta kokybe, inovatyviais sprendimais ir dėmesiu klientų poreikiams tiek Lietuvoje, tiek už jos ribų.*